text: РЕГЛАМЕНТ (ЕС) № 518/2013 НА СЪВЕТА
  от 13 май 2013 година
  за адаптиране на Регламент (ЕО) № 1107/2009 на Европейския парламент и на Съвета във връзка с присъединяването на Република Хърватия
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Договора за присъединяването на Хърватия, и по-специално член 3, параграф 4 от него,
  като взе предвид Акта за присъединяването на Хърватия, и по-специално член 50 от него,
  като взе предвид предложението на Европейската комисия,
  като има предвид, че:
  (1)
  Съгласно член 50 от Акта за присъединяване на Хърватия, когато актове на институциите, приети преди присъединяването, изискват адаптация, дължаща се на присъединяването, и необходимите адаптации не са предвидени в посочения акт за присъединяване или в неговите приложения, Съветът, с квалифицирано мнозинство, по предложение на Комисията, приема необходимите за целта актове, ако първоначалният акт не е приет от Комисията.
  (2)
  В Заключителния акт на конференцията, на която беше съставен Договорът за присъединяване на Хърватия, беше посочено, че високодоговарящите страни са постигнали политическо споразумение относно определен брой наложени от присъединяването адаптации на актове, приети от институциите, и приканват Съвета и Комисията да приемат тези адаптации преди присъединяването, допълнени и актуализирани, където е необходимо, за да бъде отчетено развитието на правото на Съюза.
  (3)
  С оглед на присъединяването на Хърватия към Съюза, приложение I към Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита (1), което определя зони, в чийто състав влизат държави-членки със съпоставими селскостопански, фитосанитарни и екологични (включително климатични) условия, по-специално с цел да се улесни разглеждането на заявления и издаването на разрешения за продукти за растителна защита в Съюза и взаимното признаване на разрешенията, следва да бъде изменено. Хърватия следва да се добави в списъка с държави-членки, спадащи към Южната зона, тъй като селскостопанските, фитосанитарните и екологичните условия в Хърватия са съпоставими с тези в България, Гърция, Испания, Франция, Италия, Кипър, Малта и Португалия.
  (4)
  Поради това приложение I към Регламент (ЕО) № 1107/2009 следва да бъде съответно изменено,
  ПРИЕ НАСТОЯЩИЯ РЕГЛАМЕНТ:
  Член 1
  Приложение I към Регламент (ЕО) № 1107/2009 се изменя съгласно посоченото в приложението към настоящия регламент.
  Член 2
  Настоящият регламент влиза в сила, при условие че Договорът за присъединяване на Хърватия влезе в сила, от датата на която посоченият договор влезе в сила.
  Настоящият регламент е задължителен в своята цялост и се прилага пряко във всички държави-членки.
  Съставено в Брюксел на 13 май 2013 година.